เอซไลฟ์ตั้งเป้าปีหน้าพรวด30%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

ลุยต่อยอดข้อมูลลูกค้าแบงก์ เจาะวัยรุ่นผ่านโซเชียลมีเดีย
โพสต์ทูเดย์ — เอซ ไลฟ์ฯ ขยับอีกก้าวปีหน้ารุกตลาดต่างจังหวัด เพิ่มแบบประกันขายผ่านธนาคาร คาดเบี้ยรับรวมโต 30% 
นายเบน อาศนะเสน ประธานฝ่ายปฏิบัติการ บริษัท เอซ ไลฟ์ แอสชัวรันส์ เปิดเผยว่า การดำเนินธุรกิจในปี 2554 จะเป็นเชิงรุกมากขึ้น โดยปีหน้า คาดการณ์ว่าเบี้ยรับรวมจะเพิ่มขึ้นประมาณ 30% จากปี 2553 ที่คาดว่าเบี้ยรับรวมจะเพิ่มขึ้น 40% 
นายเบน ระบุว่า จะหาพันธมิตรในการขายผ่านธนาคารเพิ่มขึ้นจากปัจจุบันที่มีอยู่ 2 แห่ง คือ ธนาคารทิสโก้ และเกียรตินาคิน สินค้าที่ขายในขณะนี้จะเป็นกลุ่มประกันสินเชื่อรถยนต์ สินเชื่อบ้าน คุ้มครองสินเชื่อบัตรเครดิต ซึ่งในปี 2554 จะเพิ่มแบบประกันอื่นๆ เพิ่มเติม โดยอยู่ระหว่างการหารือกันกับธนาคารในการวางระบบการทำงานร่วมกัน จะทำให้เข้าถึงลูกค้าธนาคารได้มากขึ้น
ช่วง 9 ปีที่ผ่านมาถึงปัจจุบันบริษัทมีฐานลูกค้าทั้งหมด 5 แสนราย มี 70% เป็นลูกค้าประกันสินเชื่อ ขณะที่ตัวแทนซึ่งขายประกันชีวิตแบบระยะยาวมีฐานลูกค้า 25% และอื่นๆ อีก 5% จะเป็นประกันสุขภาพ และอุบัติเหตุที่ขายผ่านโทรศัพท์และขายตรง
ด้านช่องทางการขายผ่านตัวแทนประมาณ 1,000 คน จะขยายฐานลูกค้าไปต่างจังหวัดในระยะยาว เพราะศักยภาพการเข้าถึงลูกค้าในทุกพื้นที่ของประเทศมีสูง ซึ่งจะเปิดสาขาและสำนักงานตัวแทนเพิ่มเติมในจังหวัดใหญ่ๆ จากปัจจุบันที่มีเพียง จ.เชียงใหม่ เท่านั้น โดยต้องการที่จะทำให้สัดส่วนลูกค้าระหว่างกรุงเทพฯ และต่างจังหวัดอยู่ในระดับครึ่งต่อครึ่ง
“เราจะนำเทคโนโลยีใหม่ๆ เข้ามาใช้ในการสนับสนุนการขาย เช่น ออกกรมธรรม์ให้เร็วขึ้น ให้ตัวแทนเข้าไปดูข้อมูลลูกค้า ดูข้อมูลต่างๆ ของบริษัทได้” นายเบน กล่าว
สำหรับการที่บริษัทแม่ของเอซ ไลฟ์ฯ ได้เข้าซื้อกิจการบริษัทประกันชีวิตของนิวยอร์ค ไลฟ์ ในฮ่องกงและเกาหลี ไม่ส่งผลกระทบต่อการดำเนินธุรกิจของเอซ ไลฟ์ฯ ในประเทศไทย ทั้งนี้ จากข้อมูลของสมาคมประกันชีวิตไทย บริษัทเอซ ไลฟ์ฯมีเบี้ยรับรวมปี 2552 จำนวน 1,776.4 ล้านบาท เพิ่มขึ้น 3% และ ปี 2551 มีเบี้ยรับรวม 1,721.1 ล้านบาท เพิ่มขึ้น 61% จากปี 2550 ส่วน10 เดือนแรกของปี 2553 มีเบี้ยรับรวม 1,720.2 ล้านบาท เพิ่มขึ้น 25% จากงวดเดียวกันของปีก่อนที่อัตราการเพิ่มขึ้นเป็น 0 แยกเป็นเบี้ยปีแรก 294 ล้านบาท ลดลง 13% เบี้ยต่ออายุ 901 ล้านบาท อัตราการต่ออายุเพิ่มขึ้นมาอยู่ที่ระดับ 84% จากงวดเดียวกันของปีที่ผ่านมาอยู่ที่ระดับ 79% เบี้ยชำระครั้งเดียว 525.2 ล้านบาท เพิ่มขึ้น 73% 
นายเบน กล่าวว่า 
นอกจากนี้ บริษัทยังได้ใช้โซเชียลเน็ตเวิร์กอย่างเฟซบุ๊ก ในการเข้าถึงกลุ่มลูกค้าเป้าหมายที่เป็นคนรุ่นใหม่ที่อาจจะอยู่ในรั้วมหาวิทยาลัย เพื่อเรียนรู้แนวความคิดของคนกลุ่มนี้ ว่ามีทัศนคติต่อประกันชีวิต และต้องการแบบประกันอย่างไร ในการนำมาพัฒนาสินค้า และบริการในอนาคต 
คนกลุ่มนี้ไม่ต้องการติดต่อตัวแทน แต่ชอบใช้ชีวิตอยู่กับการหาข้อมูลหรือทำธุรกรรมทางอินเทอร์เน็ต โดยเปิดตัวเมื่อ 1 เดือนที่ผ่านมา ได้รับการตอบรับประมาณ 250 ราย คาดหวังว่าภายในสิ้นปีนี้จะมีการตอบรับประมาณ 1,000 รายโดยหวังว่าบริษัทจะเป็นทางเลือกแรกสำหรับคนกลุ่มนี้ในการใช้บริการประกันชีวิต
สำหรับ การรักษาฐานลูกค้าเก่า บริษัทได้ทำโครงการ เอซ ไลฟ์ รีวอร์ด คลับ ที่เปิดตัวในเดือนธ.ค.นี้ โดยมอบสิทธิพิเศษเป็นส่วนลดสำหรับโรงแรม โรงพยาบาล สถานความงาม ให้กับผู้ถือกรมธรรม์ของบริษัททุกคน